काठमाडौं ओपन गल्फ:भुवन एक स्टोक अगाडि
भुवन नगरकोटीले रोयल नेपाल गल्फ क्लबमा तीन अन्डर ६५ खेल्दै सूर्य नेपाल काठमाडौं ओपन गल्फको पहिलो दिन मंगलबार शीर्षस्थान हासिल गरेका छन् । उनी डिफेन्डिङ च्याम्पियन रामे मगरभन्दा एक स्ट्रोक अगाडि छन् ।
काठमाडौँ — भुवन नगरकोटीले रोयल नेपाल गल्फ क्लबमा तीन अन्डर ६५ खेल्दै सूर्य नेपाल काठमाडौं ओपन गल्फको पहिलो दिन मंगलबार शीर्षस्थान हासिल गरेका छन् । उनी डिफेन्डिङ च्याम्पियन रामे मगरभन्दा एक स्ट्रोक अगाडि छन् ।सूर्य नेपाल गल्फ टुर २०१७–१८ को आठौं प्रतियोगितामा रामेले दुई अन्डर ६६ र उनका दाइ दीपक मगरले १ अन्डर ६७ को कार्ड बनाए । शीर्ष वरीयताका शिवराम श्रेष्ठ र विकास अधिकारी समान इभन पार ६८ स्कोर गर्दै संयुक्त चौथो स्थानमा छन् । एमेच्योर टंकबहादुर कार्की एक ओभर ६९ खेलेर व्यावसायिक गल्फरद्वय भुवनकुमार रोका र जयराम श्रेष्ठसँगै छैटौं स्थानमा रहेका छन् । धनबहादुर थापा र रवि खडा दुई ओभर ७० स्कोर गर्दै शीर्ष दसमा अटाए ।गोकर्ण गल्फ क्लबका प्रो भुवनले सुरुका नौ होलमै तीन अन्डर ३१ स्कोर गरेका थिए । त्यसक्रममा उनले होल नम्बर १, ३ र ५ मा एक–एक स्ट्रोक बचाउँदै बर्डी बनाएका थिए । ११ र १३ औं होलमा पनि बर्डी प्रहार गरेपछि उनले अझ राम्रो स्कोर बनाउने संकेत देखाएका थिए । तर उनी १६ र १७ औं होलमा बोगीमा परेपछि पछिल्ला नौ होलमा इभन पार ३४ सकोरमै रोकिएका थिए ।घरेलु कोर्समा रामेले सुरुका नौ होलमा इभन पार इभन पार ३४ स्कोर गरे पनि त्यसपछि दुई अन्डर ३२ खेल्दै भुवनसँगको दूरी छोटयाएका थिए । उनले पहिलो, पाँचौं, ११ र १६ औं होलमा बर्डी गरेका थिए भने सातौं र नवौं होलमा बोगी बेहोरेका थिए । भेट्रान प्रो दीपक मगरले सुरुका नौ होलमा १ ओभर ३५ खेलेपछि सुधार गर्दै दुई अन्डर ३२ स्कोर गरेका थिए । कुल ५ लाख २५ हजार रुपैयाँ पुरस्कारको काठमाडौं ओपनमा ३६ होलको खेलपछि बुधबार उत्कृष्ट २१ प्रो र ६ एमेच्योर ‘कट’ बनाउँदै फाइनल चरण प्रवेश पुग्ने छन् ।